Papersnake/gushiwen huggingface dataset:
周子益年八十赴殿
戴复古（宋代）

抛却渔村老钓竿，手遮西日上长安。
青衫着了寻归路，莫过羊裘七里滩。
送萧俛相公归山（一作赵嘏诗）
薛逢（唐代）

眼前轩冕是鸿毛，天上人情谩自劳。

脱却朝衣便东去，青云不及白云高。
郊庙歌辞。禅社首乐章。灵具醉
佚名（唐代）

灵具醉，杳熙熙。灵将往，眇禗禗.

顾明德，吐正辞。烂遗光，流祯祺。
颂古一○一首 其三
释子淳（宋代）

卓尔难将正眼窥，回超今古类难齐。苔封古殿无人侍，月锁苍梧凤不栖。
进和御制撷芳园二诗 其二
王安中（宋代）

西城春色静年芳，灵沼文禽暖在梁。岸舣轻舟泛鹢首，路寻飞在转羊肠。

杯心衬锦花留影，波面镕银月迸光。曾倚披霄高阁望，清都自有水云乡。
妙莲阁
杨杰（宋代）

天台有新阁，胜地近塔庙。影浸碧琉璃，沿洄去山峤。

莲生污泥中，白日有明窍。花实相表里，光色互炳曜。

处空不染水，烈火岂其燎。宝藏诸如来，端坐满法要。

青目付上士，不待举花笑。芳香初洞达，宿病已能疗。

净土记珍色，机感愿力召。三时有开发，一本常寂照。

不读智者书，岂知此莲妙。
唤笙歌
白居易（唐代）

露坠萎花槿，风吹败叶荷。老心欢乐少，秋眼感伤多。

芳岁今如此，衰翁可奈何。犹应不如醉，试遣唤笙歌。
正月辛酉大雪三首
仇远（元代）

从来春雪有人嫌，六出虽工亦漫然。
客舍无毡浑可事，炉无薪炭褐无绵。
丁巳游大雄寺有陈朝桧
葛胜仲（宋代）

古殿藻井高，榱桷穷壮丽。黄金四佛榜，煌煌曼卿字。

廷中桧异状，封植天嘉岁。直干龟鹤年，樛枝龙蛇势。

阴森历九朝，知阅几兴废。石根青铜柯，孤高方得地。

应笑凡草木，俛仰见癯瘁。缅怀陈季年，三阁事瑰异。

后庭唱未阕，已作堕井计。独此岁寒姿，与佛常阅世。

寄谢青牛宫，勿轻大雄寺。
洪丞和来再次韵
邓肃（宋代）

世事无由到竹窗，只余心赏独难降。
雨余翡翠山连七，春涨玻璃溪自双。
万壑不须看越峤，千寻端可配吴江。
抠衣便欲同清景，安得黄封列万缸。
寄题济南蒋氏务本堂
方回（元代）

人生真乐在田庐，几顷膏腴几卷书。
遴选友朋研简册，抚存僮仆课犁耡。
紫荆一树永无恙，丹桂五枝应有余。
孝弟俭勤植根柢，时闻佳气又充闾。
东峰亭
刘读（宋代）

黄尘数骑捷书来，啸入东峰醉倚台。遥看山川消杀气，同欣寰倚扫氛埃。

当年岩谷碑千字，旷世功名土一抔。有美斯人风烈壮，故亭重葺画图开。
与余士翘连床共赋
韩日缵（明代）

不耐经年别，聊为竟夕谈。疏钟天尺五，孤枕日竿三。

漫说黄金尽，还惊白发毵。酒魂清不寐，就尔叩玄探。
寄诸弟
吕本中（宋代）

九年任奔走，一饱费经营。此日穷居意，他乡独往情。

相忧只有病，所至但论兵。尚喜吾诸弟，形模远胜兄。
定风波
欧阳修（宋代）

把酒花前欲问公。对花何事诉金钟。为问去年春甚处。虚度。莺声撩乱一场空。

今岁春来须爱惜。难得。须知花面不长红。待得酒醒君不见。千片。不随流水即随风。
同刘给事城南宴集
张说（唐代）

水竹幽闲地，簪缨近侍臣。雍容乘暇日，潇洒出嚣尘。

树对思朋鸟，池深入养鳞。管弦高逐吹，歌舞妙含春。

老子叨专席，欢邀隔缙绅。此中情不浅，遥寄赏心人。
寿方孩未年丈
范景文（明代）

秋花寄静枝，幽妍入蓉帐。霜气肃万物，孤松发条畅。

君子古处心，坚于九节杖。狂流升推迁，末俗怀嘉尚。

吾道赖主盟，骚坛亦宗匠。略寄安石棋，量倾次道酿。

相看双发元，閒情悟昭旷。冰雪神仙姿，湘波泻清漾。

药圃菊苗肥，枫林红叶飏。何处托远心，古衲互酬唱。

黄粱梦蚤醒，百事任层浪。
题甬东布衣碎锦画谱四首 其二
华蘅芳（清代）

矾山绢海喜临摹，过眼云烟只自娱。解道墨能分五色，何难双管写生枯。
秋日閒居十首 其八
张侃（宋代）

迎秋花事稀，蝶翅依沙晚。篱落绕红园，暗遣佳名损。

立名岂愿丑，一定不容返。宁避市尘喧，甘作山林遁。

柔枝缀凤儿，栏外成锦幰。婉婉风味殊，苒苒烟光远。

治世凤朝阳，吾道何须偃。毋学接舆狂，终日空思忖。
春日胡南征林公毅过饮和公毅韵
李之世（明代）

南中气暖春常早，正月山城已绽梅。灯市乍残莺欲懒，花朝才到雨频来。

荤辛久儗持斋断，蓬藋何缘为客开。狂兴莫愁瓶易罄，况逢邻送助馀杯。
赠杨著
徐夤（唐代）

藻丽荧煌冠士林，白华荣养有曾参。十年去里荆门改，

八岁能诗相座吟。李广不侯身渐老，子山操赋恨何深。

钓鱼台上频相访，共说长安泪满襟。
春入
王安石（宋代）

春入园林百草香，池塘冰散水生光。
身闲是处堪携手，何事低徊两鬓霜。
屏迹
刘子翚（宋代）

屏迹山樊避世喧，晚风落日静柴门。
寒泉绕竹通幽圃，小径穿柴入别村。
散策微吟霜叶脱，钩帘宴坐碧云翻。
閒中兴味知何晚，绝口名途不更言。
送刘秀才归河内
欧阳修（宋代）

落日古京门，车马动行色。
河上多悲风，山阳有归客。
朽箧蠹虫多，遗文摹鸟迹。
言干有司知，岂顾时人识。
山陂岁始寒，霰雪密已积。
还家宁久留，方言事征轭。
小圃茅亭初成即事十绝句
程公许（宋代）

醉里眉攒万国愁，杜陵聊复傲沧洲。
扶持何代无人物，鱼鸟飞觉得自由。
曲江晚思
韩偓（唐代）

云物阴寂历，竹木寒青苍。水冷鹭鸶立，烟月愁昏黄。
和陶戴主簿
苏轼（宋代）

海南无冬夏，安知岁将穷。
时时小摇落，荣悴俯仰中。
上天信包荒，佳植无由丰。
鉏耰代肃杀，有择非霜风。
手栽兰与菊，侑我清宴终。
撷芳眼已明，饮酒腹尚冲。
草去土自隤，井深墙愈隆。
勿笑一亩园，蚁垤齐衡蒿。
十六日
刘藻（宋代）

去岁皇华驿，板舆将母归。五更村市月，一饭故山薇。

信寄江梅报，身随海燕飞。又当箫鼓夜，千里望庭闱。
逍遥咏
宋太宗（宋代）

真一生天地，因依认宿缘。
智高通理性，凡下少周旋。
语默何奇绝，幽深隐圣贤。
谁人解我意，大道寸心玄。
幕府山
马之纯（宋代）

当初一马过江来，幕府权宜向此开。
万里封疆吾旧物，一时宾客尔多才。
建台此事虽堪羡，掩泣其人更可哀。
相视不曾言及此，欲教天意此时回。
又用前句作七绝 其三
王十朋（宋代）

江山悲木落，身世叹飘蓬。未会登山客，先吹堕帽风。
游小石湾
俞远（元代）

前年游小石，小石之下江悠悠。今年游小石，江水只似前年流。

江流日夜流不息，石根水齧成沙砾。主家银瓶三尺高，长向江边宴宾客。

江边云木藏华构，主人不归春锁昼。开门扫地借铺筵，舞影出阑惊雉雊。

一春天气今日佳，城中千人万人来。步阵飘红香散雾，扑面不去飞尘埃。

移樽更就江流饮，酒光五色沙如锦。悬崖欲落未落处，挽客更坐毛发凛。

青天龙挂东海门，飓风忽来天昼昏。白波如山泼山鼻，坐恐此地为江吞。

金支翠旗光闪洒，冉冉灵胥骑白马。我欲招之招不来，大鲸嘘红射盏斝。

此景向来良不侔，丈夫跌绝妇女愁。手中横竹孤凤叫，日脚迸落蘼芜洲。

眼空高兴不可遏，割肉大啖汤沃雪。风休月出浪复止，小娃强歌声不悦。

我言小石天下无，众客相顾皆胡卢。说东洛，谈西湖，我请谢客客莫诬。

西湖白鹤去不返，东洛看花生已晚。
大寒步至东坡赠巢三
苏轼（宋代）

春雨如暗尘，春风吹倒人。
东坡数间屋，巢子与谁邻。
空床敛败絮，破灶郁生薪。
相对不言寒，哀哉知我贫。
我有一瓢酒，独饮良不仁。
未能赪我颊，聊复濡子唇。
故人千钟禄，驭吏醉吐茵。
那知我与子，坐作寒蛩呻。
努力莫怨天，我尔皆天民。
行看花柳动，共享无边春。
观物初瓶梅予析为二其一奇而不怪其一怪而不奇 其一
释居简（宋代）

的皪同枝独擅奇，冲和分寸偶相违。不寻别调酬清婉，横玉声中怨孰归。
元夕日承再示梅韵佳作过形褒借辄尔继和自兹
谢伋（宋代）

别来无奈岁时催，渴想声猷但指梅。
六逸溪头难角逐，七贤林下曷追陪。
忘怀不觉老将至，揣分争如紧去来。
况值元宵增感慨，十年耳冷听倾杯。
思朐阳春游感旧寄柴司徒五首
李中（五代）

王孙昔日甚相亲，共赏西园正媚春。

醉卧如茵芳草上，觉来花月影笼身。

烟铺芳草正绵绵，藉草传杯似列仙。

暂辍笙歌且联句，含毫花下破香笺。

南陌风和舞蝶狂，惜春公子恋斜阳。

高歌饮罢将回辔，衣上花兼百草香。

春郊饮散暮烟收，却引丝簧上翠楼。

红袖歌长金斝乱，银蟾飞出海东头。

昔年常接五陵狂，洪饮花间数十场。

别后或惊如梦觉，音尘难问水茫茫。
寄友
邓牧（元代）

我在越，君在吴，
驰书邀我游西湖。我还吴，
君适越，遥隔三江共明月。
明月可望，佳人参差。
笑言何时，写我相思。
知君去扫严陵墓，只把清尊酹黄土。
浮云茫茫江水深，感慨空劳吊今古。
孤山山下约陈实，联骑须来踏春色。
西湖千树花正繁，莫待东风吹雪积。
有酒如渑，有肉如陵。
鼓赵瑟，弹秦筝，与君沈醉不本醒。
人生行乐耳，何必千秋万岁名。
除夕
邱云霄（明代）

浮生荏苒年光尽，旧业凄凉壮志违。醉里自怜伤古调，灯前儿舞试新衣。

千家爆竹城闉莫，一箸柔蔬酒力微。白发总能知岁改，青山依旧对柴扉。
送友人东归
戴叔伦（唐代）

万里杨柳色，出关送故人。轻烟拂流水，落日照行尘。

积梦江湖阔，忆家兄弟贫。裴回灞亭上，不语自伤春。
郑倅是岁七月同游和余韵复和酬之
孙应时（宋代）

高人遗世纷，山水好常酷。
监州当暑来，风露劳栉沐。
千里生清当，万象入睐瞩。
公余事幽讨，驾言访容谷。
岂知丛尔县，有此壮哉瀑。
飞盖缭崇阿。响屐穿翠簏。
林声疑雨鸣，石怪若斧覆。
辉辉倚天剑，凛凛寒水玉。
画图见所稀，瑶琴写难足。
余霏湿巾袂，莹色照眉目。
平生此会心，一笑欲捧腹。
酒间出新篇，明珠粲盈掬。
留作岩壑光，长令鬼神伏。
东山怀太傅，濂溪相茂叔。
逸兴渺乾坤，真赏谢丝竹。
何由频执鞭，云峰恣游宿。
同程九早入中书（一作钱珝诗）
钱起（唐代）

汉家贤相重英奇，蟠木何材也见知。不意云霄能自致，

空惊鹓鹭忽相随。腊雪初明柏子殿，春光欲上万年枝。

独惭皇鉴明如日，未厌春光向玉墀。
寿阮学愚翁六十一 其二
区越（明代）

不同人处是同人，六十年来自在身。总为竹林争见慕，独缘青眼得相亲。

海山入颂聊从俗，福寿为人却也真。看舞班衣须尽醉，目前催换锦袍新。
题金相寺三首
苏坚（宋代）

已爱观音远俗尘，鹫峰林壑更清新。
不辞遍历安禅地，要使溪山识主人。
次韵钱直阁和吕支盐梅花
史浩（宋代）

隐隐仙安迥出群，朅来还是一番春。山墙倚雪凝姑射，水国临风咏洛神。

清洗娇腮全恶粉，快飞幽馥去朝真。直交别浦停三弄，羞作高楼欲坠人。
木兰花慢·年年三月二
张鎡（宋代）

年年三月二，是居士、始生朝。念绿鬓功名，初心已负，难报劬劳。天留帝城胜处，汇平湖、远岫碧岧嶢。竹色诗书燕几，柳阴桃杏横桥。西邻东舍不难招。大半是渔樵。任翁媪欢呼，儿孙歌笑，野具村醪。醉来便随鹤舞，看清风、送月过松梢。百岁因何快乐，尽从心底逍遥。
中秋前一夕携酒与子仁侄登多稼亭
杨万里（宋代）

月忽飞来堕我傍，我还飞入月中央。如何桂树许多影，不隔冰轮些子光。

自古中秋多苦事，非风即雨断人肠。醉来不信寒欺酒，露湿杯盘冻作霜。
相和歌辞。怨诗
刘义（唐代）

君莫嫌丑妇，丑妇死守贞。山头一怪石，长作望夫名。

鸟有并翼飞，兽有比肩行。丈夫不立义，岂如鸟兽情。
题元山蔡行可对青亭
五迈（宋代）

终日在山中，小见山可爱。
欲识爱山趣，须在山之外。
南山不古今，悠然与意会。
西山无朝暮，佳致固长在。
蔡君金玉人，结亭避阛闠。
面面苍璧屏，坐卧与青对。
晚曦射紫翠。宿雨濯蓝黛。
能消几两屐，不赏此宁概。
芙蓉为群裳，兰茝为君佩。
今非避世时，乃学陶谢辈。
诸公富唱酬，拔戟各成队。
我出一转语，功成身始退。
君为端明胄，忠教后必大。
山灵纵有盟，一出合破戒。
苍生正有求，富贵不渠贷。
山债会一偿，相期在晚岁。
送李评事使蜀
王建（唐代）

劝酒不依巡，明朝万里人。转江云栈细，近驿板桥新。

石冷啼猿影，松昏戏鹿尘。少年为客好，况是益州春。
送虞司理赴官辰州二首
项安世（宋代）

窈窈辰溪路，秦人此避秦。
子孙为洞户，世系本王民。
问淑桑鸮变，言忠黍貊亲。
此心能勿舍，何地不归仁。
意行
杨弘道（元代）

黄葛衣轻信意行，荒烟残照淡回汀。金沙滩面印綦迹，瑶草结梢擎鹭翎。

终日溪山常阒寂，无风兰芷自芳馨。骚人佩服幽人宅，千古仍存旧典刑。
联句
杜衍（宋代）

古木含清吹，池上增晚凉。
余怀本达旷，联此傲羲皇。
孤鸥可与狎，幽岸足以觞。
幸有彭泽酒，便同永嘉堂。
潘生起为寿，五子齐陈章。
林端见新月，草际闻寒蛮。
照水萤影乱，拂筵蓼花香。
徘徊恋嘉境，坐使归兴忘。
调二举子
石延年（宋代）

司空怜汝汝须知，月下敲门更有谁。
叵耐一双穷相眼，得便宜是落便宜。
扫花游 铁仁山总宪招游城西某氏园
周之琦（清代）

粉垣带郭，是旧日朱门，赏心佳处。翠笺唤侣。借闲园半角，胜游星聚。

倦客幽寻，过眼韶华试数。悄回顾。问选石莳花，人更何许。

兰锜今在否。但艳槿沤珠，暗随春去。燕归自语。叹高楼似昔，杏梁谁主。

卧柳攲桥，总被群鸥占取。小山句。为王孙、桂丛吟苦。
梅花集句 其十二
李龏（金朝）

南园北园花满风，南枝与客两飘蓬。平生一点调元意，都在吟情句眼中。
泊越浦
林昉（宋代）

老树津亭缆客舟，鞭蕖香歇蓼花抽。
越山只作古时翠，胥水半随人事流。
别港雁声天有月，断桥渔火夜分秋。
翻然自笑芒鞋脚，十载风波走几州。
看云
张镃（宋代）

老夫自从归南湖，两眼用处不敢虚。对人岂暇作青白，尚乃懒阅灯前书。

只将看山并看水，山爱烟晴水风起。今朝所向更出奇，极目阴云满空里。

千千百百巨石堆，一一十十猛兽来。春涛忽捲大海动，晓阵渐压孤城摧。

当中一抹如龙卧，头角深藏鳞鬣大。濛鸿杳渺却斜明，高乌争飞欲惊堕。

须臾变化疑有神，亿万里碧无点尘。以知杰观我已得，模写讵肯烦他人。

归来为渠急挥扫，自笑粗狂乏新巧。莫言云去没人知，处处是云云是诗。
金丹诗诀 其四十
陈楠（宋代）

红铅黑汞大丹基，红黑相投世罕知。两物若还成戊己，仙家故曰一刀圭。
三教合一面赞
释智遇（宋代）

龟证无功，会三归一。
各有面子，不欲露出。
玉楼春
毛滂（宋代）

今朝何以为公寿。极贵长年公素有。庭阶不乏长芝兰，少翁又是廷臣右。

三能粲粲依魁秀。八柱巍巍蟠地厚。皇家卜册万斯年，年光长转洪钧手。
陈体仁以心清闻妙香作诗惠末利花香次韵为谢 其三
洪适（宋代）

鼻观拜嘉况，名香如前闻。尘容方一洗，藻思期三薰。

久坐欣有得，飘飘欲陵云。都良与迷迭，芳馨此其分。
挑菜偶兴三首 其三
曹家达（清代）

零星花鸟杂园蔬，下有陈人守故居。车过不愁三步痛，问谁携酒奠荒墟。
纣
王十朋（宋代）

酿酒为池肉作林，深宫长夜恣荒淫。何如早散桥仓粟，结取臣民亿万心。
到徐晚村点木{箔白换卑}三首
陈著（宋代）

山民垦种不供炊，专把山林抵岁支。
父子风涛关性命，官司分寸取便宜。
泽梁无禁是三代，竹木有征何待时。
便尽放宽能几许，低头不问只攒眉。
巫山一段云 春闺
沈佩（清代）

烟柳迷深院，春风袅翠鬟。锁窗人静意阑珊。飞絮满雕栏。

几点昏黄雨，吹残烛影寒。停针无语又更阑。独自倚楼看。
荇
梅尧臣（宋代）

荇叶光於水，钩牵入远汀。
浅黄双蛱蝶，五色小蜻蜓。
老死怀江女，飘浮笑楚萍。
西风莫苦急，孤蕊有余馨。
谢王佺期寄药
程颐（宋代）

至诚通圣药通神，远寄衰翁济病身。我亦有丹君信否，用时还解寿斯民。
答乐天临都驿见赠
刘禹锡（唐代）

北固山边波浪，东都城里风尘。

世事不同心事，新人何似故人。
留题分宜前山吴隐士白云亭
金君卿（宋代）

江上青山山上泉，酌泉烹茗白云间。
长官不扰民无讼，共喜登临一日闲。
临江仙·与客湖上饮归
叶梦得（宋代）

不见跳鱼翻曲港，湖边特地经过。萧萧疏雨乱风荷。微云吹散，过月堕平波。
白酒一杯还径醉，归来散发婆娑。无人能唱采莲歌。小轩欹枕，檐影挂星河。
送崔侍御入朝
李嘉祐（唐代）

十年犹执宪，万里独归春。旧国逢芳草，青云见故人。

潘郎今发白，陶令本家贫。相送临京口，停桡泪满巾。
再次韵
黄云（明代）

济时勋业已无成，堆案图书境界清。
黄落素秋归社燕，绿阴朱夏语流莺。
宦情自向衰年薄，山色还同故国明。
混迹渔樵真吏隐，日携吴酒对君倾。
送邵彦瞻通判濠州
孔武仲（宋代）

民情极简易，关决未应劳。
佳句宁我知，为君屈挥毫。
上平江陈侍郎十绝 其十
张元干（宋代）

伤心顷拜公床下，一气飘零馀几人。七十衰翁谁信及，话言端欲广书绅。
借居
司空图（唐代）

借住郊园久，仍逢夏景新。绿苔行屐稳，黄鸟傍窗频。
郊居把钓步周贵谔初度韵二首 其二
邓云霄（明代）

赋就郊居野兴长，渔歌牧唱递称觞。饵沉秋水催鲜脍，蛤吠平田送晚凉。

白堕数缸堪纵饮，黄云万顷又登场。可怜社鼓村村急，暂释农人半日忙。
三字令 寄锦树
叶辰（清代）

郎别后，误佳期。减腰肢。巫山梦，雨云迷。恨窗前，红日影，晓莺啼。

慵梳洗，怕相思。上翠眉。珠泪滴，湿罗衣。又关情，花并蒂，燕双飞。
寺深
陈宗远（宋代）

寺深幽寂寂，四月似秋天。
夜久听山雨，晚来添石泉。
断岩风啸木，疏竹鸟栖烟。
钟鼓林梢动，空堂已罢禅。
秋暮书怀
张舜民（宋代）

爱静无由静，思归不得归。
干时虚碌碌，怀往迥依依。
菊酒还吹帽，玄霜未授衣。
知他蘧伯玉，曾悟少年非。
小雨
刘敞（宋代）

春阳转为旱，惠泽积不泄。稼穑亦已晚，泉涌为之竭。

吁嗟叫苍亦，阊阖不可越。精诚凭土龙，神化空恍惚。

今旦微风来，朝阴度城阙。霏霏堕疏润，稍稍漏白日。

尘埃暂埽地，草树才沐发。终宜云汉枯，尚喜雷电发。

帝方复威令，世莫患妖魃。宁作成汤时，弥年困饥渴。
招六贤之歌
王巳（宋代）

矩矱兮姱美，风节兮凌厉。
鹤媒兮一空，宇宙兮莫穷。
六贤去兮不复返，魂漂摇兮渺何在。
飞扬知里兮层冰峨峨，雄{尴监换虫}九首兮壶蜂繁多。
挟飞仙兮同游，揖清献兮并辀。
俯幽兰兮延伫，褰杜衡兮实处。
援北斗兮椒浆，聊徜徉兮此堂。
袁淮引谚
佚名（魏晋）

岁在申酉，乞浆得酒。岁在辰巳，嫁妻卖子。
观音崖
彭俊生（清代）

在昔闻普陀，乃在冯夷国。何年实飞来，得非五丁力。

列巘亘百里，兹峰更奇特。松杉半龙形，丰草无荆棘。

是时秋雨霁，碧嶂净如拭。洞閟元圃霞，顶碍扶桑日。

石骨无寸土，空翠状非一。云埋大壑晴，水溜阴涯黑。

想像水月姿，华鬘土花蚀。鬼磷走深宵，香界绝火食。

小憩石梁滑，半渡悬藤仄。山风吹薜衣，魑魅壮行色。
阮郎归 寿太乙真人李六祖
刘敏中（元代）

八千岁月作春秋。神仙第一流。笑看尘世等浮沤。家居麟凤洲。才八十，尽优游。细斟双玉瓯。醉邀明月与同游。西风莲叶舟。
读真西山奏疏
施枢（宋代）

戎狄从来不可凭，谁令汉祖议和亲。
连衡休易从游说，厝火当忧卧积薪。
黯在淮南谋自寝，亮亡司马志方伸。
本强始见遐冲折，信是经纶直要人。
送王实之
刘克庄（宋代）

欲去还留每自怜，竟为吾子弟先鞭。
孤忠尽见万言疏，十口同先一叶船。
屈法相全烦圣主，上书俱贬愧前贤。
南归定过西山下，细把行藏告墓阡。
九月六日宿宝集寺
张翥（元代）

来借禅房宿，悠然空客心。残僧几人在，古殿一灯深。

檐铎能蕃语，斋居发海音。重阳又已近，聊复此登临。
寄答王直方
陈师道（宋代）

人情校往复，屡勉终不近。
一诗已经年，知子不我怨。
生世余几已，尺箠日取寸。
怀禄有遐心，从俗无远韵。
时从府中归，数过林下饭。
平生功名意，回作香火愿。
三年不举觞，吻颊烟火焮。
岂无两苍龙，沾我一雨润。
官粗诗未工，猛乞毋小靳。
人生如此尔，文字已其闰。
是身虽臭腐，宁作青紫楦。
永怀忘年友，死矣余令问。
念子颇似之，老我已所恨。
雪
黄裳（宋代）

云上江天意已浓，化机先下隔年功。明吞夜后梅花月，狂弄春前柳絮风。

清悟胸襟吟更逸，寒惊毛骨醉还空。渔蓑归去岂其乐，相贺惟闻田舍翁。
绵州乡贤堂
陈鹏（宋代）

潼山高兮潼水清，厥钟秀兮乡之英。之人已去兮逖听风声，我之孔切谁仪刑。

有美张公兮开明庭，作新宫兮州之黉。著其为人兮加丹青，貌惟肖兮如生。

或桐挺而孤高，或芝荂而九茎。或兰生兮春华，或菊秀兮秋馨。

或凤跃而蛟翔，或凫将而鹤迎。使人咨嗟叹息而追惟兮，至其子孙又呜咽流涕而咿嘤。

恍若接兮謦咳之音，内之劝惧兮若从使令。亦瞻像兮昭昭，而起福兮冥冥。

百年兮历时虽多，非张公兮谁与铭。
圆石六题 其五 快览亭
黄裳（宋代）

欲跨晴虚两腋风，曲栏干外意无穷。忘形独坐双岩下，遣兴旁观万象中。

数韵瑰奇聊自适，满怀清爽可谁同。飒然而下吾能赋，未必登临愧楚宫。
由石门登三茅峰遇雨
章简（清代）

洞户何年闭，登临亦快哉。危崖当地出，急雨蔽天来。

远景昏如雾，飞流响似雷。茅庵且小憩，前路滑苍苔。
题来将军括苍送行诗卷
方回（元代）

将军从元戎，六年守襄阳。大小百馀战，裂衣裹金疮。

相逢说往事，须髯犹奋张。岁晚不得志，巡逻分穷乡。

穷乡民不多，诗书间耕桑。古不识兵火，承平异边方。

一朝六鳌抃，罅隙疏堤防。有盗黠如鼠，有吏贪如狼。

将军手拊摩，不忍斧斫伤。一语对曲直，冷泉解沸汤。

去著来时袍，萧然无装囊。但有送行诗，至今犹珍藏。

壮士困资格，逆旅悭赍粮。况又颇抱病，新添满颐霜。

万人为翰墨，无一曹思王。万人握干殳，无一关云长。

幸而一有之，时论纷臧仓。恨不酾斗酒，与公歌慨慷。

将军未五十，意气摩穹苍。春鸿定决起，天骥终高骧。
故萧尚书瘿柏斋前玉蕊树，与王起居吏部孟员外同赏
羊士谔（唐代）

柏寝闭何时，瑶华自满枝。天清凝积素，风暖动芬丝。

留步苍苔暗，停觞白日迟。因吟茂陵草，幽赏待妍词。
赋得朱华冒绿池
袁宏道（明代）

曾见云锦光明地，花采虽繁无生气。又见杨妃出浴图，未离宫粉香奁意。

花意高洁水清冷，色态两绝非浓腻。坐看风晓月斜时，柳妥烟沉天欲醉。

不放玻璃光潋滟，高窗低箔如茜染。辟如新晴水碧天，也要红云乱妆点。
寒食行
张嵲（宋代）

寒食由来古今重，四海人人作丘垄。两京道上松柏多，尽是王丘大家冢。

伊昔年年当此时，钿车宝马相追随。纷纷锦树满原野，暖风迟日争光辉。

草间烧纸树间哭，罗列杯盘乌攫肉。侵晨祭罢薄暮归，旋风剪剪吹馀灰。

尔时马医夏畦鬼，亦受子孙追养礼。丰薄由来称有无，咸具盘餐致醪醴。

家家丘坟各为主，何人垄上无新土。自从遭乱去乡关，几岁松楸不曾睹。

况复其间多发掘，孝子慈孙泪如雨。流落他州遇火前，去年如此复今年。

新阡旧垄祇回首，无复原头挂纸钱。君不见东都之傍永安道，车辙平来生碧草。

四时祠祭今寂然，五陵春树生苍烟。
对月与念六弟谈化作
汪莘（宋代）

新月长眉清，娟娟照茅舍。
坐有我弟俱，因得穷造化。
初叹此个月，涵浙复涵灞。
终忆此个月，古夜复今夜。
日月天中行，地下亦双明。
天地在太虚，一点如流萍。
水轮载以浮，风轮吹不停。
地譬鸡子黄，天乃鸡子清。
天半绕地下，天半出地上。
星辰附天旋，昼夜成俯仰。
吾尝挥雷鞭，骑龙日宫前。
整顿朝东皇，拜手金鸟傍。
日宫月宫留不住，翻身透过天顶去。
双手拨转赤精球，山河万象在裹头。
此时见天不见地，忆尝阅尽世间事。
几度穿入月之内，几度穿出天之外。
几度天地劫火来，只有太虚元不坏。
我自太虚观世间，释迦老子皆等闲。
次韵答荆南王君行见寄七首 其七
项安世（宋代）

锦城虽好劣吾庐，作吏不如归读书。千羡万羡王隐居，有田可耕湖可渔。
寄尹叔
李正民（宋代）

太湖三万六千顷，中有长桥堕虹影。茅屋渔舟数百家，谯门打鼓官为令。

往来舟楫何纷纷，拜揖将迎皆要人。自从兵兴急供亿，千枪万槊如鱼鳞。

又有强宗并大姓，索课催租惟所命。忽然平地起风波，造谤兴谗喧众听。

岁前官家欲移跸，苇席茅茨千百室。科敷比户与僧坊，高下等差皆普及。

一时应办姑求备，啧有烦言长官罪。差官密切来体量，三尺深文想难避。

君不见海盐令尹祝夫子，去年蒙恩当百里。催科急迫不忍言，鞭挞黎民非所喜。

一朝解印谢疲民，至今豪强犹切齿。国雠未雪兵未休，安得斯民无疮痏。

但愿中兴功业成，尽锁剑戟充耘耔。
句容道中
王安石（宋代）

荒烟寒雨暮山重，草木冥冥但有风。
二十四年三往返，一身多在百忧中。
山居吟
清珙（元代）

满山笋蕨满园茶，一树红花间白花。大抵四时春最好，就中尤好是山家。
次韵赵克勤吏部六首
刘克庄（宋代）

苔径荒芜薇架斜，树头吹尽不留些。
奴欺主病慵锄草，魔笑翁衰免散花。
海音诗
刘家谋（清代）

旧迹空馀大井头，败篷断缆可曾留。沧桑变幻真弹指，徒步同登赤嵌楼。
桓妒妻
梅尧臣（宋代）

昔闻桓司马，娶妾貌甚都。
其妻南郡主，悍妒谁与俱。
持刀拥群南，迳往将必屠。
妾时在窗前，解鬟临镜梳。
鬒发云垂地，莹姿冰照壶。
妾初见主来，绾髻下庭隅。
敛手语出处，国破家已殂。
无心来至此，岂愿奉君娱。
今日苟见杀，虽死生不殊。
主乃掷刃前，抱持一长吁。
曰我见犹怜，何况是老奴。
盛怒反为喜，哀矜非始图。
嫉忌尚服美，伤哉今亦无。
西江月·平山堂
苏轼（宋代）

三过平山堂下，半生弹指声中。十年不见老仙翁，壁上龙蛇飞十。
欲吊文章太守，仍歌杨柳春风。休言万事转头空，未转头时皆梦。
祭静江帅曾吏部
释善珍（宋代）

公掾富沙，来就师语。
少服师训，称公膏举。
后二十年，麾节煌煌。
老客辇寺，传公除郎。
桂联荆渚，朔风孔棘。
见公起家，大刀长戟。
冠弹复挂，印刻复销。
羡公枪榆，如抟扶摇。
如生马驹，不受控勒。
如钢百炼，愈不改色。
士不患才，患不身修。
修身既才，奚訾奚尤。
士挟一能，足以駥世。
公百其蕴，而不尽试。
私尝啧啧，叹公不逢。
公笑谓予，子何褊胸。
坟寺虚席，乃命扫洒。
曰子非我，子岂其下。
感激怀人，慷慨受知。
愧无黄金，铸钟子期。
事与心违，公又仙去。
精灵地下，知予心事。
哭西州门，何必羊侯。
万事宛如，华屋山丘。
小舟
赵师秀（宋代）

小舟随处去，幽意日相亲。
野草胜荷叶，轻鸥似逸人。
闲思此湖水，曾洗几京尘。
甚欲营渔屋，空虚未有因。
庚戌岁旦次张以道韵
张镃（宋代）

农家正旦喜占晴，老圃观风趁早春。两事欲寻强健日，一生常作太平民。

绍熙初岁新开历，典册崇仪极奉亲。词拙固难传乐府，水边閒示钓鱼人。
颂四宾主 其一
释印肃（宋代）

宾中宾，借钱沽酒设狂人。常常负债无依倚，谤教虚招地狱因。
古懊恼歌六首 其三
严羽（宋代）

郎去无见期，妾死那瞑目。郎归认妾坟，应有相思木。
次韵江谢送花倡酬三首 其三
朱松（宋代）

乘桴何计去浮家，学舞空馀短袖嗟。自笑缤纷兰佩老，欲将心迹问重华。
尚欠四章别成十首强抽拙思更续残篇篇既一而意重气已衰而词困愿容衔璧自此投戈仰渎台慈不胜惭惧 其一
李至（宋代）

潘园谢墅想难如，永日风暄宿雨馀。啼鸟有情疑劝。
书适
陆游（宋代）

老翁垂七十，其实似童儿。
山果啼呼觅，乡傩喜笑随。
群嬉累瓦塔，独立照盆池。
更挟残书读，浑如上学时。
偈颂一百五十首
释心月（宋代）

虎丘家风，内空外空。
十分富贵，十分贫穷。
有时扬声止响，有时诈哑佯聋，
犹是平常小脱空。
郡集虎渡亭宾主十人 其五
孔平仲（宋代）

长亭接双堠，良月届初旬。修义推贤守，同心会众宾。

公卿正当位，舆隶迭相臣。庇荫楼层势，追随骥步尘。

束薪恩不薄，瑴玉价仍均。共取封侯贵，持旌将万人。
燕
陈价夫（明代）

暂逐东风别海涯，去年营垒是谁家。
春光浪信江南好，到得江南又落花。
虞丞相挽词三首
杨万里（宋代）

保奭方为左，希文自请西。
不劳三尺剑，已办一丸泥。
已矣归黄壤，伤哉梦白鸡。
清风谁作诵，何石不天齐？
鸡鸣
沈说（宋代）

鸡鸣霜叶下，月在纸窗寒。
客路千家晓，山居一枕安。
秫收催岁酿，韮种接春盘。
纵有少年梦，其如主事阑。
山寺
刘攽（宋代）

叠嶂横秋水，招提隐半峰。白云迷到路，晓日自鸣钟。

法会樵渔熟，斋时鸟雀慵。试寻方外士，系马就长松。
酬殷尧藩
许浑（唐代）

相如愧许询，寥落向溪滨。竹马儿犹小，荆钗妇惯贫。

独愁忧过日，多病不如人。莫怪青袍选，长安隐旧春。
和郑康道二首
曹勋（宋代）

绝叹当年故作痴，水边林下欲清非。
未庆阮籍涂穷惯，自是王通世念微。
伏节旧闻英概伟，挂冠惜与壮心违。
起予径办从公物，一鞆芒鞋一衲衣。
拟古十二首 其十二
梁寅（元代）

我有太古琴，千载妙音续。七弦何泠泠，听之非促遫。

一弹文王何，再弹宣父曲。圣人宛见之，何由蹑其躅。

大道日以沦，浇诡驰众欲。孰思障颓波，九州返淳俗。

夔龙为股肱，巢许遁岩谷。穷通各有志，于我奚不足。
清平乐·千花百草
晏几道（宋代）

千花百草。送得春归了。拾蕊人稀红渐少。叶底杏青梅小。
小稀闲抱琵琶。雪香微透轻纱。正好一枝娇艳，当筵独占韶华。
郊行感事
王又旦（清代）

酒入愁肠恰半升，东郊林下杖枯藤。心随夜半移枝鹊，身似门前饭粥僧。

绿树饱酣山径雨，东风初泮大河冰。独怜亭尉今皆醉，不敢寻春过灞陵。
雪夜
陆游（宋代）

荒郊贸贸行，断垄俋俋耕。
常情所藉躏，岂复怀不平。
归来卧破屋，中惟一床横。
且烧生柴火，静听湿雪声。
偈颂二百零五首 其七十四
释正觉（宋代）

长者长法身，短者短法身。虚空已是色，大地却非尘。

觑得破阿那律祖，放得稳舜若多神。飘飘闲戏白鸥水，栩栩梦游蝴蝶春。

拶头拶面推来也，眼里无筋一世贫。
过神助桥亭
杨万里（宋代）

下轿浑将野店看，只惊脚底水声寒。
不知竹外长江近，忽有高桅出寸竿。
访庄定山先生
林光（明代）

面面青山面面佳，人间何处觅仙家。身閒尽日无多事，天与双泉灌万花。

自在枕边啼谷鸟，逍遥亭子落烟霞。我来未敢挥狂笔，坐看冬梅到日斜。
霜天晓角·梅
范成大（宋代）

晚晴风歇。一夜春威折。脉脉花疏天淡，云来去、数枝雪。
胜绝。愁亦绝。此情谁共说。惟有两行低雁，知人倚、画楼月。
送胡休处士归湘江
李频（唐代）

见说湘江切，长愁有去时。江湖秋涉远，雷雨夜眠迟。

旧业多归兴，空山尽老期。天寒一瓢酒，落日醉留谁。
正仲往灵济庙观重台梅
梅尧臣（宋代）

玉盘叠捧溪女归，鱼鳞作室待水婓。
竹间山鬼入夜啼，古庙久闭谁启扉。
屈原憔悴江之圻，芙蓉木兰托兴微。
贾谊未召绛灌挤，香草嘉禾徒菲菲。
曾无半辞助诃讥，国风幸赖相因依。
病中排閟
苏泂（宋代）

中年一病一回觉，老大康宁知更难。
只今四十已华发，未到七旬应碧山。
故疆风土望莫及，前辈典刑追不还。
但愿生生遇尧舜，耕田凿井泰嵩间。
次韵公实感遇
洪炎（宋代）

求田问舍转头空，十口无家寄栗蓬。得失自怜婴世网，是非都欲问天公。

绵绵不解溪边雨，淅淅无情松下风。赖有诗人排闷作，且吟佳句任穷通。
和苏著作麻姑十咏 其十 葛仙坛
李觏（宋代）

仙翁犹在时，坛上何设施。仙翁一去后，梦草空离离。

下士固大笑，言者多不知。嗟嗟天壤内，共是枯鱼池。
时人为杨阿若号
佚名（魏晋）

东市相斫杨阿若。西市相斫杨阿若。
次韵孔天瑞秀才见寄
释道潜（宋代）

双溪秋色最关情，想见登临爽气生。木落草枯山自瘦，潦收沙白水偏明。

眼中旧事烟云散，箧里新诗早晚成。来岁如今好时节，看君高步蹑鹏程。
伯皋索题真益斋语盖以后山诗为名
韩淲（宋代）

彭城居士意甚远，彼自丹青金石苑。平生心力漫收敛，眼所到处聊排遣。

伯皋伯皋真有益，此语令我长太息。南渡草草今百年，笑倒米家书画船。
望江南
王齐叟（宋代）

居下位，常恐被人谗。只是曾填青玉案，何曾敢作望江南。请问马都监。
枕上
范成大（宋代）

明月无声满屋梁，梦余分影上人床。
素娥脉脉翻愁寂，付与风铃语夜长。
道院
王周（宋代）

白日人稀到，帘垂道院深。雨苔生古壁，雪雀聚寒林。

忘虑凭三乐，消闲信五禽。谁知是官府，烟缕满炉沈。
和千家诗六十首 其二十六 湖影
李江（明代）

水色山光鸟自啼，乱红趁紫画中飞。欲拈金剪来裁度，直取前头一幅归。
金陵社集诗（一十六人三十二首） 集鸡笼山
王嗣经（明代）

嗣经字曰常，上饶人。
故姓璩。
身魁梧，多笑言，吟诗不辍。
面圆而紫色，人戏呼为蟹脐，王笑而应之。
博学多撰述，有《秋吟》八章，一时传之。
湖山迤逦接亭皋，前代遗踪有石壕。
别殿珮环归杞棘，修陵凫雁出蓬蒿。
台荒过午樵歌入，寺近经时梵铎高。
肠断覆舟山下路，年年春草似青袍。
次韵答米元章
秦观（宋代）

嗜好清无滓，周旋粲有文。
挥毫春在手，岸帻海生云。
花鸟空撩我，莼鲈正属君。
惟应读雌蜺，差不愧王筠。
刘合舍迁居山中
董嗣杲（宋代）

玉粒荣途税驾难，遁栖山屋乐颜簟。
写梅当画同谁赏，采菊成粮独自餐。
五字诗成消兴晚，半缻酒熟抵秋寒。
太空月色清如洗，多向疏林缺处看。
哭赵庆孙
王烻（清代）

百亩山田三径资，岁收杞菊可无饥。种来松柏不妨晚，斸取茯无还有时。

云护溪堂相待久，花栽江县却归迟。祇今留得吟床在，网罥尘封自不知。
和答魏道辅寄怀十首
黄庭坚（宋代）

猛虎倚山号，强梁不敢前。
失身槛穽间，摇尾乞人怜。
男子要身在，万金自保全。
云黄雉兔伏，霜鹘莫空拳。
寄秋怀
赵蕃（宋代）

吾与徐斯远，敬之宁独亲。
讵须劳咄咄，徒觉叹踆踆。
共乐名教地，同耕寂寞滨。
敝裘堪共御，宜尔耐艰辛。
句
裴说（唐代）

读书贫里乐，搜句静中忙。（《苕溪渔隐》）

苦吟僧入定，得句将成功。（以下《诗话》）

是事精皆易，唯诗会却难。（《赠贯休》）

因携一家住，赢得半年吟。（《石首县》）

吟馀潮入浦，坐久烧移山。（《湘江》）

三年清似水，六月冷如冰。（《赠县令》）

一通红锦重，三事紫罗轻。（以下《绣石书堂》）

瘦肌寒带粟，病眼馁生花。

避乱一生多。

雪留寒竹寺舍冷，风撼早梅城郭香。（《锦绣万花谷》）

画球轻蹴壶中地，彩索高飞掌上身。（清明，事文类聚）
孟尝君
徐钧（宋代）

诞当五月命于天，齐户风谣恐未然。
若使当时真不举，吾门安得客三千。
避地李山
舒岳祥（宋代）

山居门早闭，雪后树重青。
不为艰危迫，谁能险阻登。
寒机与舂应，村诵隔溪听。
绝枯观沧海，海平峰上层。
石鼓诗
洪适（宋代）

天作高山太王荒，鸑鷟一鸣周剪商。郏鄏卜年大蒐讲，诸侯敛剪尊天王。

六月中兴绳祖武，平荡犬戎恢境土。石崖可凿诗可镌，千载神光薄西浒。

橐驼挽入大梁都，璧水湛湛河出图。中间两鼓备章句，日惟丙申不模糊。

左骖秀弓射麋豕，有鳑有□君子渔。光和石经屹相望，诅楚登峄非吾徒。

辛壬癸甲雁分翅，桥门观者堵墙如。星沉东壁干戈起，首下足上天倒置。

景钟糜碎九鼎飞，王迹皇风吁扫地。群胡扛石徙幽燕，兵车乱载包无毡。

敲火砺角小小尔，为础为砧多历年。宣和殿中图复古，冠以车攻次十鼓。

韩诗欧跋尽兼收，云章剖判定鱼鲁。先君辛苦朔方归，文犀拱璧弃弗携。

一编十袭自鐍秘，更有司马凤翔碑。我生不辰今已老，岐阳三雍身不到。

匆匆使虏接淅行，在耶亡耶问无报。整齐篆籀饰牙签，简撮篇咏劳穷探。

致主有心歌小雅，汗颜无术下登三。
养鱼
刘攽（宋代）

知此升斗狭，鳣鲟非所容。安知庖所捐，后不成蛟龙。

为尔释囚拘，置之清泠中。不有网罟忧，安见拯济功。

掉尾一何欢，馀困犹噞喁。孰云我非鱼，正见所乐同。
衡山南台寺飞来罗汉赞
释德洪（宋代）

惟毗尼藏，称性之印。印一切法，无有少剩。而此尊者，跏趺不瞬。

外寂中空，幻灭都尽。诸佛子等，勿故起妄。于是像中，作去来想。

昔本不来，今亦焉往。即一切法，离一切相。如一月真，无二无别。

于众水中，同时见月。像非异同，月岂生灭。以应缘故，光影清绝。

钟山众泉，石井异味。灵隐众山，小岭异翠。此岭此泉，皆飞而至。

示根境法，其实同体。如此大士，诸法成就。南岳庐山，宴坐驰走。

而事藏界，随处而有。虽證无生，亦不灭受。
有感示舍弟端孺
唐庚（宋代）

一出湟关五见梅，愚忠几欲伴黄埃。弟兄手足穷孤竹，母子肝肠泣老莱。

好语忽从天上落，行人直向海边回。此生报国无他事，力穑供输莫待催。
长桥
张亢（魏晋）

万顷平湖水接天，湖光水色远相连。
虹蜺截雨未归得，横在波心几十年。
中秋无月
谢榛（明代）

不见青娥驾紫鸾，孤樽愁思坐更阑。山河莽莽迷琼树，风雨冥冥失玉盘。

梁苑池台空度夜，汉家宫殿不胜寒。欲知何处秋光好，天柱峰头试一看。
鹧鸪天
赵长卿（宋代）

洗尽铅华不著妆。一般真色自生香。飘飘何处凌波女，故故相迎马上郎。

寻谱谍，发诗囊。绝胜梅萼嫁冰霜。故山寒食依然在，句引东坡旅兴忙。
送鲜于万州迁巴州（鲜于炅乃仲通子，有父风）
杜甫（唐代）

京兆先时杰，琳琅照一门。朝廷偏注意，接近与名藩。

祖帐排舟数，寒江触石喧。看君妙为政，他日有殊恩。
次韵徐美祖梅花
周紫芝（宋代）

我得孤山已恨迟，水边无复昔年枝。花随此老俱成梦，诗似徐郎今有谁。

陇使醉将春作信，广平应解玉为肌。五更笑语香中意，只有罗浮晓月知。
小池荷叶雨声
杨万里（宋代）

午梦西湖泛烟水，画船撑入荷花底。
雨声一阵打疏蓬，惊开睡眼初蒙松。
乃是池荷跳急雨，散了真珠又还聚。
幸然聚作水银泓，泻入清波无觅处。
再赴阳城用前韵别茂卿子云正之
李俊民（金朝）

谁使腰间印欲悬，不知面上唾才乾。先生敢以督邮去，坐客莫将官长看。

祖席又成携手别，离杯何苦上眉酸。且休凋落高阳社，来往双凫也不难。
次韵程泰之正字 其二
王十朋（宋代）

栖乌惊起天无月，化鹤归来顶不朱。错认湖山作西子，眩人疑是玉肌肤。
拟唐人五言八韵 其一 申包胥乞师
顾炎武（明代）

辰尾垂天谪，亡人惎寇兵。舟师通大别，猎火照方城。

九县长蛇据，三关凿齿横。君王亲草莽，微命托宗枋。

彳亍终南近，间关绕霤平。张旃非聘客，蹑屩一书生。

雀立庭柯瞑，猿啼夜柝惊。秦车今已出，誓死必存荆。
闻五月八日宸翰口号十首
刘克庄（宋代）

翁参老龙华皓首，儿非逸骥附青云。
瓣香先祝尧天子，次祝汾阳郭令君。
沧浪翁泛海
朱元璋（明代）

海天漠漠际无穷，巨舰樯高挟两龙。
帆饱已知风力劲，舵宽方觉水情雄。
鳌鱼背上翻飞浪，蛟蜃鬐头触见虹。
何日定将归泊处，也应系缆水晶宫。
武功县中作三十首 其七
姚合（唐代）

客至皆相笑，诗书满卧床。爱闲求病假，因醉弃官方。

鬓发寒唯短，衣衫瘦渐长。自嫌多检束，不似旧来狂。
曹梦良教授寄柑一百颗报以乾荔支戏成二绝 其二
王十朋（宋代）

绝品知君尚未尝，三山绛帐喜相将。冷官岂是淹贤地，尤物聊观十八娘。
挽焦适道寺丞二首 其一
曾几（宋代）

气质推浑厚，言谈见切磋。过从方里巷，挽送忽山阿。

吉士今如此，高穹定若何。交游虽不乏，耆旧已无多。
登吴宁台柬梓材台在东阳县廨后园
许传霈（清代）

吴宁有高台，台名吴宁建。南唐迄有明，累朝勤葺缮。

我居台之西，楼阁列灿烂。倒影入池塘，波平揩匹练。

桃柳数十株，荫密新栽遍。花落閒扑窗，絮飞徐沾砚。

旅子知昼长，抛卷神初倦。邀客登斯楼，风光来面面。

层磴架岧峣，危槛复盘旋。山翠压城高，岭石补云断。

春色明媚时，一时经百变。田野扇和风，耒耜集芳甸。

遗爱在此间，古今人如见。况移孝作忠，盛名犹炳焕。

以此教斯民，斯民饥渴愿。须臾起晚炊，郭外斜阳半。

驱犊归家家，柴门蒸麦饭。相聚话使君，农欢妇无叹。
海云坐雨 其一
谢长文（明代）

四山烟雾深，一溪松竹乱。禅房寂无人，风雨过昏旦。
送深州吴司马归使幕
韩翃（唐代）

东门送远客，车马正纷纷。旧识张京兆，新随刘领军。

行骢看暮雨，归雁踏青云。一去丛台北，佳声几日闻。
送蒋颖叔帅熙河（并引）
苏轼（宋代）

颖叔出使临洮，轼与穆父、仲至同饯之，各赋诗一篇，以今我来同为韵，致遄归之意，轼得我字。
西方犹宿师，论将不及我。
苟无深入计，缓带我亦可。
承明正须君，文字粲藻火。
自荐虽云数，留行终不果。
正坐喜论兵，临老付边琐。
新诗出谈笑，僚友困掀簸。
我欲歌杕杜，杨柳方婀娜。
边风事首虏，所得盖幺麽。
愿为鲁连书，一射聊城笴。
阴功在不杀，结草酬魏颗。
偈颂七十二首
释祖钦（宋代）

箭锋相拄，机栝相投。
得人一马，还人一牛，
更看靴里轻轻动指头。
答马秀才
林鸿（明代）

学书学剑事悠悠，况是栖迟未白头。顾影夕阳空北望，惊心大白复西流。

乱山背水孤城晚，独树临关一叶秋。君亦尚为南郡客，遍题尺牍问穷愁。
公侯
徐溥（明代）

剖符开国重元功，簪组蝉联奕世封。莫道将门惟富贵，一心图报在精忠。
题赵千里画船子和尚卷后
王世贞（明代）

秋江战寒飙，一叶纵横走。船子有伎俩，舵柄时在手。

借问自渡者，还能渡人否。
重阳后二日登东园大山
弘晓（清代）

登高何必是重阳，上得山头枫叶黄。鹊噪寒林穿别圃，雁飞碧叶到遐方。

已无蛩语成秋响，祇有芦花作雪扬。纵目遥观自空阔，远峰夕照入微茫。
放言
元好问（金朝）

韩非死孤愤，虞卿著穷愁。长沙一湘累，郊岛两诗囚。

人生定能几，肺肝日相雠。井蛙奚足论，裈虱良足羞。

正有一朝乐，不偿百年忧。古来帝王师，或从赤松游。

大笑人间世，起灭真浮沤。曾是万户封，不博一掉头。

有来且当避，未至吾何求。悠悠复悠悠，大川日东流。

红颜不暇惜，素发忽已稠。我欲升嵩高，挥杯劝浮丘。

因之两黄鹄，浩荡观齐州。
淳熙六年春帖子词·皇后合五首
崔敦诗（宋代）

清明小苑条桑地，和暖平川浴种天。
圣主俭勤游乐少，只将敦朴示民先。
侍皇太子宴始平王诗
王赞（魏晋）

亹亹圣胤，继明重体。
乐此棠棣，其甘如荠。
我有嘉宴，以洽百礼。
煌煌同族，蔼蔼王僚。
惟中惟外，如琼如瑶。
湛湛朝云，德靡不覆。
玄黄所缀，文成彩绣。
政以神和，乐以安奏。
一人有庆，万邦是佑。
竹堂秋雨
释文珦（宋代）

秋雨滴寒竹，主人魂梦清。
客来听未惯，认作打篷声。
拟贫士二首 其二
蓝仁（明代）

蓬门有一士，被褐恒苦饥。朝饮南涧流，暮食西山芝。

虽有二顷园，芜秽亦不治。妻子共寂寞，弹琴咏诗书。

荒林积雪深，古屋炊烟迟。高卧自有适，何必他人知。
归田四时乐
胡俨（明代）

自从辞家四十年，归来华发已盈颠。玉笥山前有先业，初因丧乱皆弃捐。

敝庐旧傍东湖曲，城市尘埃常碌碌。朅来卜筑向江村，茂树清池贫亦足。

去时书册独萧然，今见儿孙绕膝前。落花芳草春风里，策杖闲看人种田。

布谷声高时雨足，田中水满新秧绿。麦穗黄时雉引雏，桑叶稀来蚕上蔟。

架上雕琴久不弹，书卷堆床亦倦看。莺啼燕语清昼永，竹簟试展青琅玕。

博山烟细茶初熟，午睡醒来闻啄木。门前驺从忽传呼，惊起池塘双属玉。

梧桐雨洗尘歊清，凉入虚堂白苎轻。床前月色明如昼，酒醒梦回闻雁声。

袅袅西风芳草歇，登山临水伤离别。我独归来守一丘，闲看飞萤自明灭。

东皋南亩黍离离，好景从来是此时。清池露白芙蓉发，碧树霜黄橘柚垂。

邻舍相邀酒新漉，家家筑场逢岁熟。田头鸡犬自成群，原上牛羊还共牧。

桴鼓不闻烟火同，青山远近霜叶红。论文时枉青云士，击壤偶随黄发翁。

幽栖幸出嚣尘外，开轩日与梅花对。子孙蠲复荷君恩，老夫优游聊卒岁。
胡姬年十五
刘琨（魏晋）

虹梁照晓日，渌水泛香莲。
如何十五少，含笑酒垆前。
花将面自许，人共影相怜。
回头堪百万，价重为时年。
元要以半屋名来索句
韩淲（宋代）

西湖随寓数椽下，又与閒人作小诗。便做心情嫌广厦，我生如此尽相宜。
新添声杨柳枝词二首
温庭筠（唐代）

一尺深红胜曲尘，天生旧物不如新。(胜曲尘 一作：蒙曲尘)
合欢桃核终堪恨，里许元来别有人。

井底点灯深烛伊，共郎长行莫围棋。
玲珑骰子安红豆，入骨相思知不知。
薛鼎臣罢登封
赵元（金朝）

弄人鼓笛不相疑，便著当场傀儡衣。终日抱饥唯饮水，也和醉客一时归。
西江月 秋日游鲇鱼关，晚过栖云道院，四十年风景变迁，得不有感
顾太清（清代）

鹦鹅湾头秋水，鲇鱼关外西风。崇山峻岭几多重。

归路斜阳相送。

宛转长城如带，崎岖樵径斜通。栖云道院扣仙宫。

四十年来一梦。
忆洞庭吴不官
慈视（清代）

贫贱亦行役，风尘了不关。心如太湖水，家在洞庭山。

作客有时倦，吟诗无日闲。泉台遇同调，曾否忆人间。
柑园
邵伯温（宋代）

守臣方效献芹心，直拎移根到上林。
充贡先时犹茂绿，置邮须更待黄深。
对韵歌
李渔（清代）

云对雨，雪对风。
花对树，鸟对虫。
山清对水秀，柳绿对桃红。
句
赵世昌（宋代）

绿珠楼下堪惆怅，宋玉墙头又别离。
寄题阳居士高节轩
洪朋（宋代）

中条阳亢宗，高义照千古。婵嫣不无人，闻风吾已许。

平生知味处，潇洒送寒暑。敏树印此心，柯叶傲风雨。

岑夜入天籁，韵作太上语。一切得入律，真成众香树。

贤者早求仁，行李遍八宇。归来林丘下，岁寒色如故。
环锦亭 其一
赵汝谈（宋代）

与子乡邻信有年，故王遗事到今传。爽鸠邑改风烟在，散骑园分水竹偏。

高架插书供夜读，满堂成綵敌春妍。相如可是区区者，戏笔题桥亦偶然。
屏迹
张嵲（宋代）

荒村屏迹任时移，山水昏明各异姿。
穹谷烟凝成襞积，斜林风过作鳞差。
病身岂复能强健，末路惟应足抵巇。
万古升沉同鸟没，盖棺犹未且题诗。
挽王蔗芗明四首 其一
陈柄德（清代）

繁川一榻十年尘，晨夕依依想性真。峡树沧江悲杜老，桃花潭水感汪伦。

风声惊破凫山梦，药笼归寻梅市人。畴昔渔矶仍宛在，私心拟共复投纶。
雪山院
汪任（宋代）

乘兴挐舟到雪山，松篁门径望中宽。翻思我佛修行处，景物虽殊道一般。
句
成锐（宋代）

彩槛应无分，春风不借恩。
偈二首
释慧温（宋代）

拶出通身是口，何妨骂雨诃风。
昨夜前村猛虎，咬杀南山大虫。
元夕
邵伯温（宋代）

从昔遨游盛两川，充城人物自骈阗。
万家灯火春风陌，十里绮罗明月天。
蒋伯生入关图
顾千里（清代）

旧雨颜仍接，前尘首屡回。深嗟荷戈去，剧喜入关来。

未碍雄谈在，何能壮志摧。归耕宜辍计，世事正需才。
南楼有怀元舆
郭祥正（宋代）

且欲临高遣百忧，故携筇杖立城头。田家隔水犬吠犬，天气新晴鸠唤鸠。

靡迤物华春又尽，纷霏尘事老何求。史君閒暇须游乐，莫为愁人罢乐游。
题母子虎图为许宽序班赋
倪谦（明代）

南山荟蔚何苍苍，深丛巢穴虎所藏。负嵎长啸百兽恐，时取黄犊充饥肠。

雌雄乳孙并哺子，引向人间聊戏耳。世人只谓势生狞，宁识驯然有如此。

良工意到笔法精，长缣扫出於莬形。松根激石怒涛捲，疑有猎猎雄风生。

我爱此图深有补，猛恶犹知依父母。何事人间枭獍徒，面目虽人不如虎。
留赠太平刘道士
王洋（宋代）

早岁希夷合道真，八年静默已全神。
收还赤子无为境，留得丹霄自在身。
独与老庄谈妙理，不分儒释是殊伦。
有时醉露真消息，流水桃花不误人。
青玉案
周紫芝（宋代）

梅花落尽人谁管。暗凄断、伤春眼。雪后平芜春尚浅。一簪华发，满襟离恨，羞做东风伴。

斗花小斛兰芽短。犹是当时旧庭院。拟把新愁凭酒遣。春衫重看，酒痕犹在，忍放金杯满。
秋草
张芬（清代）

一片凄迷乱鬼磷，断肠休问昔如茵。王孙已破天涯梦，游女还伤陌上春。

野岸带烟昏晓月，暗蛩和雨絮愁人。谁寻幽径寒林下，吊古空悲萧瑟辰。
书上元夜游
苏轼（宋代）

己卯上元，予在儋州，有老书生数人来过，曰：“良月嘉夜，先生能一出乎？”予欣然从之。步城西，入僧舍，历小巷，民夷杂揉，屠沽纷然。归舍已三鼓矣。舍中掩关熟睡，已再鼾矣。放杖而笑，孰为得失？过问先生何笑，盖自笑也。然亦笑韩退之钓鱼无得，更欲远去，不知走海者未必得大鱼也。
觅竹示子勉
刘跂（宋代）

为觅新篁雪后移，殷勤都莫遣根知。道人要作骑龙杖，与子相从到葛陂。
歌
赵岐（两汉）

国有逸民。姓赵氏名嘉。有志无时。命也奈何。
都中书怀呈滕仁伯秘监
戴复古（宋代）

北风朝暮寒，园林日萧条。
自非松柏姿，何叶不飘摇。
儒衣历多难，陋巷困箪瓢。
无地可躬耕，无才仕王朝。
一饥驱我来，骑驴吟灞桥。
通名丞相府，数月不见招。
欲登五侯门，非皓齿细腰。
索米长安街，满口读诗骚。
时人试静听，霜枝啭寒蜩。
倘可悦人耳，安望如箫韶。
春游
王令（宋代）

春风谁相呼，鸟语到庭户。
罢书起何游，系马城西树。
宁须客众随，聊与春相遇。
高林美风竹，疏影有清覆。
可以便行坐，解脱快巾屦。
日长天地宽，飘戾飞云度。
风枝绿未柔，日萼红先露。
芳辰信可尚，嘉兴惜无寓。
旧闻黄公垆，颇枉壮士顾。
予虽轻数子，自适偶同趣。
起解身上衣，就贳青旗酤。
独酌不待劝，兴至还自注。
对物无所语，似若喧哗恶。
虽无歌舞欢，幸可篇章赋。
乾坤本闲暇，人物自纷遽。
劳苦曷不乐，岁月失已屡。
酒阑起四望，落日不可驻。
饥马自知家，何须问归路。
上清宫
洪迈（宋代）

振策冲暮云，携琴宿仙境。
松风生夜凉，萝月散秋影。
洞远落猿声，溪清鸣鹤顶。
中宵梦仙翁，乘车停翠岭。
狮子身五色，鸾凤互相引。
上有朱幡幢，金表示可省。
风吹云璈遍，顾我忽而哂。
遗以丹篆文，再拜豁心领。
明当谢浮荣，飘然从结轸。
次韵蔡瞻明登巾山三绝句 其一
洪适（宋代）

朝来爽气冠曾丘，急雨惊风正麦秋。要得云轩聊放目，何妨松径暂低头。
送魏屯田出守山阳
胡宿（宋代）

左台分契领东麾，入奏清厢几刻移。三采绶章秦服志，两轓朱色汉官仪。

雌堂夕宴沈宾辖，绿野春耕驻使旗。盘错寄才知不久，英舆六尺待飞绥。
题醉绿村居壁
单学傅（清代）

更无剥琢到柴荆，两载栖迟兴剧清。地不鹿门聊隐遁，家如燕剧暂经营。

半醺酒有缠绵致，新种花多烂漫情。最好月明人静夜，纺车声和读书声。
宫词
王仲修（宋代）

前殿风传万岁声，九重歌管乐升平。
欲知庆事丛元日，瑞气先从帝鼐生。
和黄循斋送景正辅户曹之夔三首
阳枋（宋代）

要路倦登临，渊明径好寻。
卷收名利帜，揭示圣贤心。
明使千家满，霜从两鬓侵。
逃空三峡客，属耳听蛩音。
句
张宗永（宋代）

大书文字隄防老，剩买峰峦准备闲。
枯梅
马知节（宋代）

斧斤戕不死，半藓半枯槎。寂寞幽岩下，一枝三四花。
春光好 其三
张元干（宋代）

卧看西湖烟渚。绿盖红妆无数。帘卷曲栏风，拂面荷香吹雨。

归去。归去。笑损花边鸥鹭。
二蔡陪辅展晤二帖赞
岳珂（宋代）

王氏之鬻他帖也，有纸缫其间。
予见其粉墨阑珊，既磨而残。
而考其氏名，辄长忾而永叹。
曰予闻这丛谈，是与忠惠者若是班乎。
今验其字体，则豪放而具骨力，
激越而竞波澜。使名节足以齐驰，
亦何羡乎二难。然而所产所趋，
其视忠惠，何啻污池之于泰山。
故虽鬻驵尚得而唾弃之，世之以艺称者，
斯亦足以观矣。
题梅山
薛修竹（宋代）

薜荔坛高秋十分，汉时笙鹤杳无闻。
平明一觉西风梦，吹落人间半是云。
哭亡儿土騄二首 其一
邵长蘅（清代）

遗编翻不忍，转忆课经时。过爱翻成薄，求全屡受笞。

一灯寒夜影，十载膝前儿。辛苦成何事，酸心我不慈。
句
晏殊（宋代）

春风任花落，流水放杯行。
光武二首
陈造（宋代）

闭关谢质保丰功，建武规模见祖风。
宰辅骈诛非细故，平章敢谓茂陵同。
早春野望
张祥鸢（明代）

新水没渔矶，遥林收夕霏。
柴门堪小立，沙鸟自孤飞。
腊闰梅花早，官休宾客稀。
所欣元夕近，不夜月辉辉。
和颜长官百咏 其五 渔父
朱继芳（宋代）

推起篷窗抱月眠，三三两两柳边船。不须听说文王事，孤负渔竿八十年。
偈颂一百四十二首 其一一○
释广闻（宋代）

九日已无黄栗糕，十日依然有黄菊。何须九日记重阳，黄花开时意自足。

东篱若谓见南山，鹞子已过新罗国。
芙蓉庵山亭，始于汉隐老康容所居。后葛仙翁炼丹于此，灶尚存，旁有石煤如豆
刘鹗（清代）

一庵高寄碧崔嵬，山崦芙蓉锦作堆。满眼烽烟天地老，隔江楼观画图开。

云房犹是康容宅，丹灶空馀晋代煤。岂为登临行乐计？要从高处望蓬莱。
次友人韵 其一
彭汝砺（宋代）

朝车暮马走尘埃，眼疾昏眵洗不开。门外柳阴清似水，十分留著待公来。
岘山塔院
袁说友（宋代）

野寺埋荒草，浮屠出近郊。
松声来葆乐，竹影乱旗梢。
地僻钟鱼响，庭空燕雀巢。
断崖流涧远，隐隐下山坳。
过陶岭有钱王井又三里有钱王石庵
林景熙（宋代）

沙井泉初试，石庵苔已荒。
不知更宋代，犹自说钱王。
古冢木根怪，春山云气香。
诗成无纸笔，驻马语残阳。
人日同友人游阏伯台因过草寺归留小饮
徐作肃（清代）

今岁今时春早回，绝怜晴日净纤埃。遥青欲起梁王苑，古寺争驰阏伯台。

茗碗空郊开士灶，梅花小榻故人杯。还看淑气深相引，次第群芳杖底催。
题迟灵山屏万行乐
陈恭尹（清代）

德行之方如面，诗卷之高等身。三仕三迁仙吏，一琴一鹤其人。
东园新种桃李，结子成阴，喜而赋之
杨万里（宋代）

桃李今春胜去春，添新换旧却重新。冥搜奇特根窠底，妙简团栾树子匀。

移处带花非差事，登时著子亦娱人。坡云十载方成荫，未解诚斋别有神。
挽刘忠肃二首 其一
蔡元定（宋代）

今代中兴佐，如公有几人。秉心先许国，临事辄忘身。

才略优中外，清忠表缙绅。天乎何不淑，遽夺我元臣。
四十咏 其三十一 朱王孙器封
王世贞（明代）

王族饶天藻，旧条困宗正。子厚舞象年，奕奕着才行。

太息自试舞，含轸黄初令。不睹曹子桓，觊握真宰柄。

感此有尽年，剧称文章盛。
次韵嘲落梅代梅答二绝
李流谦（宋代）

吹开吹落本无心，万物自秋还自春。
若把穠花校枯寂，本无诸妄亦无真。
和耘老弟南坡芙蓉
虞俦（宋代）

簇簇坡头锦绣丛，几番消息问来鸿。
素商未遣先惊绿，青女何来更染红。
向日壅培曾覆篑，有时灌溉亦连筒。
年来羁宦成离索，却欠看花一醉同。
归舟晚泊登峰望家山
释今邡（明代）

停棹寒江日欲斜，竹林烟暝有人家。燎原野火明深岸，宿浦渔舟胶浅沙。

密树叠成浓黛色，高峰远出隐红霞。云山未易轻言别，才溯洄流兴已赊。
诸暨道中作
范仲淹（宋代）

林下提壶招客醉，溪边杜宇劝人归。
可怜白酒青山在，不醉不归多少非。
初晴再同健庵游紫阳登瑞石过大道观至钟翠亭而归
赵国麟（清代）

登山如读书，深造始得旨。草草一登临，卤奔涉猎耳。

昨日紫阳游，风雨促归止。归卧怨夜长，推窗测朝晷。

曈昽日初升，快意成狂喜。策杖到山椒，缓步穷其美。

石色映晴旭，苍翠遍肌理。峰峰透嵌空，寸寸簇罗绮。

旧境获新遇，石壁勒图纪。按图搜名胜，七八得所以。

江水净如练，湖光明如纸。左顾列万瓦，鳞鳞集眼底。

乘兴西北游，桑枯径迤逦。大道存古观，峦岫叠伏起。

吴山此一隅，约略窥原委。兹游不草率，可免昨日耻。
捕蝗至浮云岭山行疲苦有怀子由弟二首
苏轼（宋代）

西来烟障塞空虚，洒遍秋田雨不如。
新法清平那有此，老身穷苦自招渠。
无人可诉乌衔肉，忆弟难凭犬寄书。
自笑迂疏皆此类，区区犹欲理蝗馀。
霜风渐欲作重阳，熠熠溪边野菊黄。
久废山行疲荦确，尚能村醉舞淋浪。
独眠林下梦魂好，回首人间忧患长。
杀马毁车従此逝，子来何处问行藏。
刘季澄投赠新诗次韵为谢
杨万里（宋代）

君操笔耒启新畬，耕遍西溪万卷馀。藜杖芒鞋来得得，柳风花卷政疏疏。

是家人物孙如祖，惊代诗文我爱渠。努力收科无早晚，不须灯下独长嘘。
元少保生日 其二
朱长文（宋代）

体貌方隆避政枢，归来衮绣耀东吴。骑鲸才格从天禀，化鹤风姿与众殊。

经国文章垂睿想，济民德泽感神扶。堂边三寿高千丈，依旧扁舟泛五湖。
建安遣兴
陆游（宋代）

建安酒薄客愁浓，除却哦诗事事慵。
不许今年头不白，城楼残角寺楼钟。
岁晚感怀
陆游（宋代）

利名争夺两皆非，生世宁殊露易曦。
老冉冉来谁独免，冢累累处会同归。
听歌莫惜终三叠，纵猎何妨更一围。
醉卧日高呼不醒，笑人霜晓束朝衣。
述怀
陈与义（宋代）

闭户生白发，逍遥步城隅。
野外晴林满，天末暮云孤。
水容澹春归，草色带雨濡。
物态纷如昨，世事再呜呼。
京洛了在眼，山川一何迂。
乘槎莽未办，且复小踟蹰。
绮罗香　玉壶山人为余作美人拜月图数年矣携之行箧再付装池漫题此阕
张祥河（清代）

桂影轮圆，湘纹几净，残夜更筹初转。好事天边，蓦地凄凉难遣。

怪云意、薄似郎痴，道明月、还如侬面。恁拣取、心字香烧，临风未许綵丝剪。

蛾眉旧恨常敛，犹记拾花阶下，抛残金钿。著个朱阑，扶住轻盈娇懒。

便偻指、几度团栾，祇瞥眼、辰移星换。又谁知、裙钗芙蓉，绣痕沾碧藓。
谢商守宋郎中寄到天柱山户帖仍依元韵
邵雍（宋代）

初心本欲践臣邻，帝里司回斗柄春。
今日得居天柱下，不忧先有夜行人。
和章质夫成都运司园亭诗·雪峰楼
吴师孟（宋代）

西北有高楼，梁栋云常起。
檐牙挂连蜷，栏影摇清泚。
爽气雪山来，一瞬极千里。
但欲摅远怀，无忧可销弭。
狄明府（博济。一作寄狄明府）
杜甫（唐代）

梁公曾孙我姨弟，不见十年官济济。大贤之后竟陵迟，

浩荡古济同一体。比看叔伯四十人，有才无命百寮底。

济者兄弟一百人，几人卓绝秉周礼。在汝更用文章为，

长兄白眉复天启。汝门请从曾翁说，太后当朝多巧诋。

狄公执政在末年，浊河终不污清济。国嗣初将付诸武，

公独廷诤守丹陛。禁中决册请房陵，前朝长老皆流涕。

太宗社稷一朝正，汉官威仪重昭洗。时危始识不世才，

谁谓荼苦甘如荠。汝曹又宜列土食，身使门户多旌棨。

胡为漂泊岷汉间，干谒王侯颇历抵。况乃山高水有波，

秋风萧萧露泥泥。虎之饥，下巉岩，蛟之横，出清泚。

早归来，黄土泥衣眼易眯。
送汪时法归金华
吕祖俭（宋代）

携手山桥第一轩，谁能结我梦中缘。
他年有意重过我，细细炉熏理旧编。
高公墓
周紫芝（宋代）

高公古遗直，三年立螭头。载笔有公言，高论肃冕旒。

少年取巍科，妙学穷九流。晚窥青囊书，穴地生公侯。

当时千载人，继出欧与刘。如何百年后，零落归山丘。

墓门梗荒棘，长松泣高秋。佳城定天与，政自非人谋。

我来倚墓木，伴客聊遨游。斗酒与只鸡，谁为桥公羞。
再次赠张学录韵十诗
陈造（宋代）

解颐匡鼎来，诗语穷益新。
政用追前辈，不劳吞吾人。
梅花绝句
陆游（宋代）

池馆登临雪半消，梅花与我两无聊。
青羊宫里应如旧，肠断春风万里桥！
题金德俊葵轩
贝琼（元代）

结庐在林屋，所欣知者稀。南风应蕤宾，我圃日芳菲。

负杖观其生，草多露满衣。有葵独倾阳，岂愿回清辉。

清辉虽不照，物性谅无违。
兴化存公作竹林新亭雪庵雪林二老同赋次韵
释宝昙（宋代）

年来幽事慰心期，已有溪云彷佛知。
不似山南似山北，直须拄杖叩门时。
游仙窟诗 赠十娘
张文成（唐代）

人去悠悠隔两天，未审迢迢度几年。纵使身游万里外，终归意在十娘边。
郊庙朝会歌辞建隆乾德朝会乐章二十八首
佚名（隋代）

治定资神武，功成没睿文。
贡轮庭实旅，朝会羽备分。
偃革千年运，垂衣万乘君。
孰知尧舜力，明德日升闻。
琴曲歌辞。飞鸢操
刘禹锡（唐代）

鸢飞杳杳青云里，鸢鸣萧萧风四起。旗尾飘扬势渐高，

箭头砉四声相似。长空悠悠霁日悬，六翮不动凝飞烟。

游鶤翔雁出其下，庆云清景相回旋。忽闻饥乌一噪聚，

瞥下云中争腐鼠。腾音砺吻相喧呼，仰天大吓疑鸳雏。

畏人避犬投高处，俯啄无声犹屡顾。青鸟自爱玉山禾，

仙禽徒贵华亭露。朴樕危巢向暮时，毰毸饱腹蹲枯枝。

游童挟弹一麾肘，臆碎羽分人不悲。天生众禽各有类，

威凤文章在仁义。鹰隼仪形蝼蚁心，虽能戾天何足贵。
宴山亭 赋杨梅
张雨（元代）

鹤顶朱圆，丰肌粟聚，宝叶揉蓝初洗。亲翦翠柯，远赠筠笼，脉脉红泉流齿。骨换丹砂，笑尚带、儒酸风味。谁记。曾问谱西泠，绿阴青子。君家几度尊前，摘天上繁星，伴人同醉。纤手素盘，历乱殷红，浮沉半壶脂水。珍果同时，惟醉写、来禽青李。争似。为越女、吴姬染指。
偈四首 其一
释昙贲（宋代）

五百生中受屈，祇缘不识个落字。百千众中较量，祇缘不识个昧字。

都来两字淆讹，陷却多少平直。
绝句
彭正建（宋代）

天与莲峰作幸民，旧时相识几犹存。
家书千里懒开眼，僦屋两间长闭门。
句
俞秀才（宋代）

在高日远云雾阔，黄金白璧孤虞卿。
汉廷无人荐司马，故山有客呼孔宾。
独居有怀端己韬仲
王彦泓（明代）

穷愁端赖客盘桓，妙友难同似所欢。任达啸歌犹未废，风流餔歠尚堪观。

酬春不惜淋漓饮，驻月能禁料峭寒。更有一般同病在，狂名随处惹波澜。